Pandionin pyhäkkö

Pandionin pyhäkkö oli antiikin aikainen heeros Pandionille omistettu heroon Ateenan Akropolis-kukkulalla. Se sijaitsi kukkulan kaakkoiskulmassa myöhemmän Vanhan Akropolis-museon paikalla.

Pyhäkkö oli rakennettu kahdessa osassa, alun perin noin vuonna 450 eaa. ja uusittuna noin vuonna 430 eaa. Se oli omistettu Pandionille, joka oli yksi Attikan kymmenestä eponyymistä eli fyleille nimensä antaneista heeroksista. Tämä oli todennäköisesti jompikumpi Ateenan myyttisistä Pandion-nimisistä kuninkaista, Pandion I tai Pandion II. Pyhäkkö liittyi Pandia-juhlaan, joka oli osa Zeuksen kulttia.

Pyhäkkö oli peribolos-muurilla ympäröity ulkoilmapyhäkkö. Sen koko oli noin 17,5 x 40 metriä. Pyhäkkö jakautui kahteen osaan, myöhempään läntiseen ja varhaisempaan itäiseen osaan, joita erotti muuri. Näistä läntinen puoli toimi ainakin myöhemmin varsinaisena pyhäkkönä, kun taas itäinen osa oli jonkinlainen Akropoliilla toimineiden käsityöläisten tai taiteilijoiden työpaja (ergasterion). Pyhäkön länsisivulla oli pieni portiikki, jossa oli neljä pylvästä. Sisällä pyhäkössä oli Pandionin patsas.

Lähteet 

Akropolis (Ateena)
Antiikin Ateenan pyhäköt
Heroonit
Kreikan entiset rakennukset ja rakennelmat